정조 18년
甲寅十二月二十二日未時上御熙政堂大臣備局堂上引見入侍吏兵曹堂上同爲入侍時行都承旨徐邁修行左承旨沈晉賢左副承旨李晩秀右副承旨兪漢謨假注書李允謙事變假注書柳台佐記注官金良倜承膺祚左議政金履素右議政李秉模行司直鄭昌順行副司直趙宗鉉李秉鼎李敬懋工曹判書徐鼎修刑曹判書李在學漢城判尹金載瓚行副司直李時秀申大顯李漢豐刑曹參判趙鎭寬副司直尹行恁校理尹序東正言鄭魯榮吏曹判書李致中參判沈煥之參議韓晩裕兵曹判書具庠參判柳誼以次進伏訖上曰整理堂上勿參次對事曾有下敎退去可也行恁承命先退致中進奏曰今番臺通中李安默所坐關係不少而臣等矇未覺察只信僚堂之言遞擬淸選惶恐待罪而原望筒不可仍置故敢此仰達矣上曰緣何事耶致中曰以年前泮中鳴鼓事也邁修曰言端旣發矣今番臺諫特除數三人負犯何如關係何如上曰卿何出此言卿等一竝遞差卽爲退去仍命書榻敎曰不當煩奏而煩奏今日入待承旨一竝遞差又命書榻敎曰禮曹參判李集斗仍任上曰承旨前望單子入之待下批與不爲仕進承旨牌招出榻敎履素曰近日日氣極寒聖體若何上曰一樣矣履素曰王大如殿氣候何如上曰一樣矣履素曰惠慶宮氣候何如上曰一樣矣上曰次對爲之履素曰此江原監司李勉兢狀啓也以爲明春合操與營將巡點何以爲之事請令廟堂稟旨分付勸別武都試依定式設行爲辭矣關東年事雖勝於三南諸路而旣不免失稔今春亦因年事不得設操則明春民勢尤難如例設行春操及巡點竝停止都試則依例爲之之意分付何如上曰依爲之出擧條履素曰此北兵使崔景岳狀啓也以爲行營軍兵合操及茂山以北各衛軍兵明春巡操何以爲之事請令廟堂稟旨分付矣今年北關年事間多尤甚之邑方有賙濟之政關東旣令停操此關合操與巡操亦爲停止之意分付何如上曰依爲之出擧條履素曰此江華留守曺允大狀啓也以爲賑資不可不措劃本府船材木請得時屬公錢二千七百兩中從所入取用後報備局爲辭矣前此狀啓中歲前救急之取用賑餘錢云云旣違於他道賑法今此狀辭又不請稟處亦有異於形止登聞之啓以此以彼不成體段該守臣從重推考何如上曰依爲之出擧條履素曰貢市人弊瘼有草記稟處之命矣取見貢市人所懷則鴨島契以爲辛亥大水本島折半浦落之故進排物種每年加用呈訴受價殆無虛日而戶曹之一同加會減實無充補之道多年加用草價一一上下本島漂失結數卽令代給云今春詢瘼時以此上達故已以自戶曹從長顧恤之意覆啓蒙允而該曹之草薍一同加會減便是增價且或預下貢價以爲聊賴之地者其所顧恤比他有別則必欲憑藉浦落或請加用之受價或請土地之代給一年之內再煩天聽殊涉猥越置之爲宜長興庫貢人以爲渠貢進排地衣爲弊多端而適有新募願入者故新舊地衣竝爲無價出給以貢稅蘇復後閤門地衣進排之役亦爲擔當擧行事相約矣于今幾年終不擧行使渠四十年無價進排閤門排設價若不別爲上下則移付於地衣契使之擔當擧行云閤門排設本是渠輩所當之役則貢價之別爲上下已是無理且所謂地衣契人蘇復後擔當之說不過渠輩之私與酬酢者曾無公文之可據而敢爲移疾之計有此猥越之事極爲無嚴移法司科罪爲宜紫門軍契貢人以爲朝家特軫渠貢落本之弊布十五同自兵曹從貴上下事節目啓下而壬子年關東市每疋以錢代納之後渠等所受布則每疋一兩上下大抵關東十五同旣已劃給於貢人則代錢二兩渠等自當受食而若以一兩上下則此與未變通時同然云貢價之以木換布倍增其數乃是從貴恤弊之政而代錢則以二兩收捧貢價則一兩上下貢人稱冤亦足無怪年前詢瘼時貢人以此呼籲廟堂以分付該曹使之定數出給之意覆啓蒙允而至今因循者似由於該曹布代行用錢爲一兩故也而以貢人言之渠所云與未變通時同然云者果是實狀一依當初覆啓或以本色布或以二兩錢隨其邑捧上下事嚴飭該曹爲宜眞絲契貢人以爲渠貢乃是戶曹員役擧行者而戊戌作貢以殘薄之別貿莫保朝夕渠等則納券退去自本曹擧行之意屢訴戶曹及廟堂尙未變通而近來唐價高騰落本至於二千餘兩之多若不依前自戶曹擧行則許多落本之弊特令矯救云近來白絲一種燕市價直比前倍增至於昨年有譯舌輩呈訴本司之事貢人難支果是實狀而已自戶曹預下貢價以爲目下救急之道而貢價添給雖難輕議旣知貢弊之如此則亦不可一向抛置分付該曹參量公私事勢從便闊狹俾爲支保之地爲宜兵曹祭享軍契貢人以爲渠等元貢應進排外其所爲弊專在於別役受價而每年別役所受小則四五千兩多則七八千兩或爲萬餘兩而皆以各處情費之消融名存實無落本太多無以支保渠輩別役價一依營繕紫門兩軍契例作等上下云軍丁入用多寡貢價之別處嬴縮本無一定之例故果不無臨時操縱之弊一年所下雖不知爲幾許兩而今若酌定其數作等上下一如他貢之例則非但貢人無中間縻費之事在公家亦無惟意濫下之患令該曹折衷各年軍價量宜折定仍以作等上下事分付兵曹何如上曰依爲之出擧條履素曰都政尙未畢兩銓政望得失姑未暇論而臣等自外入來時聞有前望點下者云奏未畢上曰非前望而卽中批也履素曰近來一事二事隄防日漸蕩然義理日漸晦塞此固臣等誠未仰格之罪而今日中批諸人臣雖未及詳見文跡聞皆是負犯至重關係最緊者云殿下每因慶禮之會輒行霈澤之典而此等之類亦復一例疏釋不少留難世道朝象恐將有難言之憂殿下何不念及於此乎至於承宣所奏職在惟允意出嚴討固無可罪之端而未及畢說遽命遞職遞差雖非重勘豈非處分之過中乎亟收成命是臣區區之望也上曰卿言過矣今若收還則初何必特除乎秉模曰此等之類關係至重而初不能明正其罪今反特除臺職外面驟看者將必曰當初罪犯不甚緊重云爾此豈我殿下生道殺人之聖意乎臣以爲今番處分大關世道也上曰此何關於世道也秉鼎曰大臣旣言之而臣待罪銓曹時拔李謙彬諫長之望其疏句語每一思之中夜流涕至於吳翼煥卽一夏賊也尹永僖驥顯之影子也李晴星漢之窩窟也豈可以此等人遽然疏蕩有若尋常干犯者乎且李安默事吏判之言極是矣上曰此是出自柳星漢事乎秉鼎曰本自星漢事出來而安默之弟肆然鳴鼓於閔致福諸人其凶論則實是安默之所主張矣秉模曰吏判事殊涉未安臺通甚重初何不審愼而所謂疵累雖曰今始覺得陳疏自引可也靜俟物論亦可也而旣通不當通之人旋請勿施事體不當然矣上曰此何足費論今番中批諸人事予非爲遇慶疏蕩之政也蓋吳翼煥疏中語雖似閃忽回互其所云云必有所聞之處翼煥疎遠之人也以渠所聞直陳於疏章比之徒懷其心不露其跡之類反不足深罪大抵予容行而爲天下法言而爲天下則由近及遠粹然交孚則寧有是說尹永僖事以渠一人之故或恐重傷無累之人故有向日處分而豈可以此枳其兄弟乎李謙彬今不必提說而此亦後世事古人豈以此等事爲大罪也至於李晴事尤是䵝昧柳星漢疏上款語雖曰關係莫重予則初未覺得下款語未知其旨意之如何而其所云云萬目所睹不待辨而自辨前後臺批之靳允者蓋爲情與跡之未能的知也星漢則官職自如乃於越一層之李晴置之重律是豈成說乎借述借宅等事原不足論予之欲爲疏釋者實有深意且昨年一番疏通還復作輟則是豈予咸與維新之苦心乎李安默事未詳其委折而亦豈可以弟之故竝枳其兄乎履素曰此等人恐不可咸與維新矣上曰以都政事連日酬應今日賓對實難自强而不欲輟月六之例故特命召接民國事外豈可提煩也昌順等曰聖世無棄物而殿下欲施疏蕩之典則固宜下詢大臣酌其輕重斟量處分而今者特除無非干犯至重之人一紙書下遂至頒布豈非萬萬過中者乎上曰卿等勿復言也今日處分亦豈無多少商量者乎仍敎履素等曰他無稟達之事耶秉模曰五衛將卽武臣淸職而近來淆雜莫甚雜岐堂上之僅堪假將者亦皆無難爲之寧不可慨大抵官職無論高卑貴用之則貴賤用之則賤臣謂嚴飭銓曹申明舊格各別擇擬雖以假將言之不及於五衛將者昏當以此區處則亦不可任其淆雜自今另擇勿爲頻頻遞改之意一體分付該曹何如上曰依爲之出擧條秉模曰前因訓戎鎭之凋弊大臣筵奏另擇差遣考其實績用以防禦履歷事分付銓曹亦以營閫相議救助期於蘇革之意有所關飭矣近聞時僉使安橚不無修擧且經累考銓曹自當用防禦履歷而營閫救助之方無論巨細更無皁白事勢設或猝難矯革筵稟行會之後置之相忘之域有關事體以此關飭營閫其間救助之爲何事蘇革之爲何弊使之報來俾有當初申飭之實效何如上曰依爲之出擧條秉模曰義州府尹李義直出自恩補何敢言私而聞其親年篤老塞外經年又將至再在朝家孝理之政合有垂念之道故敢此仰達矣上曰卿言好矣若早知如此則豈令久淹於塞外乎仍命書傳敎曰今聞大臣言篤老侍下情理果難許久離捨早卽聞知豈至于今以其外補銓曹則似難內移義州府尹李義直今日政內擬命書榻敎曰今日政新除守令邊將皆令明日待令又命書榻敎曰兵曹不爲入侍堂上竝遞差上曰嶺南慰諭使非久復路云見其狀辭則其所區別頗有條理矣履素曰以狀辭觀之嶺民之均霑惠澤可推而知甚幸甚幸矣上曰吏兵判進前仍敎致中曰予在春邸時卿爲宮僚而通來屢年阻隔及爲吏判後必欲使之一經都政矣都政旣過例當圖遞而其在曲諒之道豈待由單乎當許遞免而亦豈無後日也致中曰伏承聖敎惶感無地矣臣之筋力實無奔走之望而如非崇品重臣則不敢陳懇於筵席故至今黽勉矣今伏奉曲諒之恩臣不勝感祝矣上曰明年則入耆社耶致中曰今晦當與榮於靈壽閣矣上曰兵判之再經都政過矣明年園幸當前見卿筋力萬無承當之望亦欲曲諒而一筵之遞送兩銓有所如何卿意則何如庠曰若遞免則何等感祝乎上曰然則當一體許遞矣命書傳敎曰筵席皆示曲諒之意此亦由於禮使吏曹判書李致中兵曹判書具庠今姑許遞前望單子入之待下批牌招察任昌順曰慶禮當前其在飾喜之道固宜盡善盡美而頃伏奉傳敎下者有瞽師女伶除之之命蓋瞽師女伶等應行之儀實非張大之事也臣伏望依例肄習以爲稱慶時丕飾之方宜矣上曰慈心屢加撝謙不欲張大予之所特命權除者亦出仰體慈敎以爲順志之道矣且來月則恐懼修省之月也凡事務從節省若賴天之靈來秋豐登則進宴時欲如例賁飾矣上曰臺諫進前魯榮曰克觀等事云云上曰不允出擧條魯榮曰尙魯事云云上曰不允出擧條魯榮曰柳師文事上曰不允出擧條魯榮曰臣有區區所懷敢此仰達矣近來懲討不嚴隄防日頹隱憂深慮實有不可勝言者雖以今日疏通事言之夫疏通者謂其微眚細故䵝昧見枳之類也至如干係負犯之至重至大者凶醜餘孽之不容復廁人列者一竝施以曠蕩之典是豈聖明朝嚴隄防之道而亂臣賊子其將何所忌憚乎臣謂亟寢成命以光聖德以杜亂源宜矣上曰不允出擧條魯榮曰臣言議風采本不近似於淸朝耳目之任而賓對有命召牌繼降章皇出肅冒沒登筵目下事關係何如而不能碎首力爭感懷天聽至有大僚請罷之擧臣以此情踪何可一刻晏然於臺次請命遞斥臣職上曰勿辭亦勿退待出擧條序東曰俄伏見傳敎下者三司特除有干犯最緊關係至重者多在其中此雖出於疏通之聖意而隄防之壞損義理之晦塞當如何哉伏願亟收成命焉上曰過矣序東曰諸承宣之仰請還寢旣是職分之當然因此徑遞有欠包容之聖意臣謂亟寢諸承宣遞差之命宜矣上曰亦過矣出擧條履素曰臺臣之新啓所奏少無積誠勉回底意殆若謄傳故紙者然臣竊爲慨然今日入侍玉堂兩司竝罷職何如上曰何必如是也上曰次對先退命書公事判付訖命退承史以次退出